La katalunaj fajrobrigadistoj disvolvas grandan flagrubandon kun urno, ĉe la Muzeo pri historio de Katalunio en Barcelono, Hispanio, ĵaŭdon 28an de septembro 2017 Foto: Manu Fernandez, AP

29/09/2017

Dekoj da miloj da strikantaj liceanoj kaj studentoj manifestaciis en la centro de Barcelono por defendi la referendumon pri memdecido, malpermesitan de Madrido.

Tri tagojn antaŭ la referendumo pri sendependeco de Katalunio, malpermesita de la hispana registaro, la streĉiteco kreskis ĵaŭdon 28an de septembro. Dekoj da miloj da strikantaj liceanoj kaj studentoj manifestaciis centre de Barcelono por defendi la referendumon pri memdecido, kiun volas organizi dimanĉon la separatismuloj.

«Ni voĉdonos! Sendependecon!» skandis la manifestaciantoj. Ili estis preskaŭ 16 000, laŭ la polico, kaj 80 000 laŭ la organizantoj. Ili disiĝis fine de la tago sen incidentoj.

«Ni luktos ĝis la fino»

Hispanio, kiu historie travivas la sendependismon de parto el la socio en Eŭskio (Nordo), spertas de la komenciĝo de septembro sian plej intensan politikan krizon de post kvardek jaroj, laŭ opinio de ĉiuj siaj estroj.

La katalana regiona registaro estrita de Carles Puigdemont antaŭeniras, spite multajn avertojn de la aŭtoritatoj. «Ni luktos ĝis la fino», li asertis dum kunveno kun reprezentanto de lernejoj, kie povus troviĝi la balotejoj, prenante sur sin «ĉiujn respondecojn» pri la organizado de la referendumo. De semajnoj, li ludas kiel «kato kaj muso» kun la aŭtoritatoj, por kaŝi la urnojn, la voĉdonilojn aŭ eĉ malfermi retpaĝojn, kie la elektontoj povas konsulti la adreson de sia balotejo.

2,5 milionoj da voĉdoniloj kaptitaj

La aŭtoritatoj siaflanke multobligis la traserĉadojn kaj la punminacojn. Ĵaŭdon, la civila gvardio kaptis 2,5 milionojn da voĉdoniloj, kaj kvar milionojn da kovertoj en stokejo de Igualada, proksime de Barcelono. Ĝi ankaŭ trovis centon da urnoj, kies rilato kun la organizado de la baloto tamen ne estas certa.

Eĉ se la loĝantaro de Katalunio estas dividita pri sendependeco, plimulte de la loĝantoj de tiu nord-orienta regiono de Hispanio deziras leĝan referendumon. Laŭ la ekzemplo de la defendanto de la Futbala Klubo de Barcelono Gerard Piqué, kiu alvokis al «paca» esprimo.

Sed la registaro de la konservativulo Mariano Rajoy kaj la justico estas decidita malpermesi ĝin, eĉ ĝis blokado de la aliro al la balotejoj fare de la policistoj, amase deplojitaj en la regiono, kun pli ol 10 000 helpaj policistoj kaj civilaj gvardistoj.